Document ID: 31993D0383

Odločba Sveta
z dne 14. junija 1993
o referenčnih laboratorijih za spremljanje morskih biotoksinov
(93/383/EGS)
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,
ob upoštevanju predloga Komisije [1],
ob upoštevanju mnenja Evropskega parlamenta [2],
ob upoštevanju mnenja Ekonomsko-socialnega odbora [3],
ker Direktiva Sveta 91/492/EGS z dne 15. julija 1991 o zdravstvenih pogojih za proizvodnjo živih školjk in njihovo dajanje v promet [4] določa, zlasti v Prilogi, različna pravila glede biotoksinov, ki vplivajo na žive školjke;
ker Direktiva Sveta 91/493/EGS z dne 22. julija 1991 o zdravstvenih pogojih za proizvodnjo ribiških proizvodov in njihovo dajanje v promet [5] določa, zlasti v členu 5 in točki II.B poglavja V Priloge, nekatera pravila za morske biotoksine, ki vplivajo na ribiške proizvode;
ker je spremljanje morskih biotoksinov še posebno pomembno za zagotovitev dajanja živih školjk in ribiških proizvodov, ki izpolnjujejo zahteve navedenih direktiv, v promet;
ker je za zagotovitev učinkovitega sistema spremljanja prisotnosti morskih biotoksinov treba v vsaki državi članici imenovati nacionalni referenčni laboratorij, ki bo odgovoren za usklajevanje potrebnih analiz;
ker je treba za zagotovitev standardiziranega sistema v vsej Skupnosti imenovati referenčni laboratorij Skupnosti, ki bo odgovoren za usklajevanje spremljanja morskih biotoksinov, ki ga opravlja vsak nacionalni referenčni laboratorij; ker je treba določiti naloge in pogoje delovanja referenčnega laboratorija Skupnosti;
ker laboratorij v okviru "Ministero de Sanidad y Consumo" v Vigu izpolnjuje vse potrebne pogoje za imenovanje za referenčni laboratorij Skupnosti za morske biotoksine; ker so se uslužbenci, ki vodijo laboratorij, zavezali, da bodo opravljali naloge, opredeljene v tej odločbi, v skladu z v njej določenimi pogoji;
ker ta referenčni laboratorij Skupnosti izpolnjuje pogoje za pomoč Skupnosti v skladu s členom 28 Odločbe Sveta 90/424/EGS z dne 26. junija 1990 o izdatkih na področju veterine [6],
SPREJEL NASLEDNJO ODLOČBO:
Člen 1
Laboratoriji, navedeni v Prilogi k tej odločbi, se imenujejo za nacionalne referenčne laboratorije za spremljanje morskih biotoksinov.
Člen 2
1. Vsak nacionalni referenčni laboratorij je odgovoren za naslednje naloge:
- usklajevanje dejavnosti nacionalnih laboratorijev, odgovornih za analize morskih biotoksinov v ustrezni državi članici,
- pomoč pristojnemu organu v državi članici pri organizaciji sistema spremljanja morskih biotoksinov,
- organiziranje primerjalnih testov med različnimi nacionalnimi laboratoriji, odgovornimi za analiziranje morskih biotoksinov,
- zagotavljanje, da se informacije, ki jih sporoči referenčni laboratorij Skupnosti, posredujejo pristojnemu organu v ustrezni državi članici in nacionalnim laboratorijem, odgovornim za analiziranje morskih biotoksinov.
2. Nacionalni referenčni laboratoriji sodelujejo z referenčnim laboratorijem Skupnosti iz člena 3.
Člen 3
Laboratorij v okviru "Ministerio de Sanidad y Consumo" v Vigu se imenuje za referenčni laboratorij Skupnosti za spremljanje morskih biotoksinov.
Člen 4
Referenčni laboratorij Skupnosti je odgovoren za naslednje naloge:
- sporočanje informacij o analitskih metodah in primerjalnih testiranjih nacionalnim referenčnim laboratorijem,
- usklajevanje uporabe metod iz prve alinee v nacionalnih referenčnih laboratorijih, zlasti z organiziranjem primerjalnega testiranja,
- usklajevanje razvoja novih analitskih metod in obveščanje nacionalnih referenčnih laboratorijev o napredku na tem področju,
- organiziranje programov usposabljanja za osebje nacionalnih referenčnih laboratorijev,
- sodelovanje z laboratoriji, odgovornimi za analiziranje morskih biotoksinov v tretjih državah,
- zagotavljanje znanstvene in strokovne pomoči Komisiji, zlasti v primeru neskladij med državami članicami glede rezultatov analiz.
Člen 5
Referenčni laboratorij Skupnosti za morske biotoksine izpolnjuje naslednje pogoje delovanja:
- osebje je usposobljeno in dovolj seznanjeno s tehnikami, ki se uporabljajo pri analizi morskih biotoksinov,
- na voljo so mu oprema in snovi, potrebne za opravljanje nalog iz člena 4,
- vzpostavljena je ustrezna administrativna struktura,
- osebje spoštuje zaupno naravo določenih zadev, rezultatov in poročil,
- upošteva mednarodno priznana načela dobre laboratorijske prakse,
- na voljo mu je najnovejši seznam referenčnih snovi, ki ga hrani Referenčni urad Skupnosti, poleg najnovejšega seznama proizvajalcev in dobaviteljev teh snovi.
Člen 6
Ta odločba je naslovljena na države članice.
V Luxembourgu, 14. junija 1993

Labels: 10
20
7
0
6